Essays on economics of sustainable development
Authors: Πλατανιώτης Άγγελος 
Published: November 2024

Στο πέρασμα των τελευταίων δεκαετιών, ο κόσμος έχει έρθει αντιμέτωπος με μια σειρά από κρίσεις, όπως κλιματική αλλαγή, πανδημία, ενεργειακη κρίση, γεωπολιτικές συγκρούσεις, και άλλες, με τις περισσότερες από αυτές να είναι αλληλένδετες μεταξύ τους. Οι επιπτώσεις αυτών των κρίσεων, συμπεριλαμβάνουν ακραία καιρικά φαινόμενα, όπως καταστροφικές πυρκαγιές και παρατεταμένους καύσωνες, αύξηση του ενεργειακού κόστους, οικονομική αστάθεια, πληθωριστικές πιέσεις, προβλήματα στην εφοδιαστική αλυσίδα, ή ακόμα και απώλεια ανθρώπινων ζωών. Οι επιπτώσεις αυτές δεν γίνονται αντιληπτές με τον ίδιο τρόπο από όλους τους ανθρώπους και ορισμένες περιοχές πλήττονται περισσότερο από άλλες, εντείνοντας ακόμα περισσότερο τις ήδη υπάρχουσες ανισότητες. Μέσα σε αυτό το πολύπλοκο περιβάλλον, ο ρόλος της βιώσιμης ανάπτυξης, όπως αυτή προτείνεται από την Agenda 2030 του ΟΗΕ και τους 17 Στόχους Βιώσιμης Ανάπτυξης (ΣΒΑ) γίνεται ακόμα πιο κρίσιμος, καθώς αυτό συνιστά προς το παρόν το πιο ολιστικό, πλήρες και κοινά αποδεκτό πλαίσιο αειφόρου ανάπτυξης παγκοσμίως. Αυτή η διατριβή, εντάσσεται στον τομέα των Οικονομικών της Αειφόρου Ανάπτυξης και αποτελείται από επτά ομάδικά εκπονημένα, δημοσιευμένα και ανεξάρτητα μεταξύ τους δοκίμια που από κοινού απαντούν στο γενικό ερευνητικό ερώτημα: «Πώς μπορεί η Ατζέντα 2030, ως το πιο ολοκληρωμένο και παγκοσμίως αποδεκτό πλαίσιο για τη βιώσιμη ανάπτυξη, να εφαρμοστεί αποτελεσματικά για την αντιμετώπιση των μεγάλων αλληλένδετων προκλήσεων της εποχής μας με ολιστικό τρόπο;» ενσωματώνοντας τόσο θεωρητικές όσο και πρακτικές διαστάσεις για την αντιμετώπιση των πολύπλευρων προκλήσεων της βιώσιμης ανάπτυξης.Τα τρία πρώτα δοκίμια επικεντρώνονται στη μέτρηση της ευθυγράμμισης πολιτικών με τους ΣΒΑ. Το πρώτο δοκίμιο αναπτύσσει μια μεθοδολογία χαρτογράφησης για την αξιολόγηση της συνάφειας μεταξύ ευρωπαϊκών πολιτικών και ΣΒΑ. Στο δεύτερο, χρησιμοποιούμε μηχανική μάθηση για την ποσοτικοποίηση της ευθυγράμμισης των πολιτικών της Ευρωπαϊκής Πράσινης Συμφωνίας με τους ΣΒΑ. Το τρίτο, αναλύει εκθέσεις σχετικά με την ανθρώπινη ασφάλεια και εντοπίζει το βαθμό ενσωμάτωσης των ΣΒΑ. Το τέταρτο, αξιολογεί την πρόοδο των 13 περιφεριών της Ελλάδας, αναδεικνύοντας τον ρόλο της τοπικής διακυβέρνησης στην επίτευξη των στόχων βιωσιμότητας. Τα τρία τελευταία δοκίμια προτείνουν διεπιστημονικές προσεγγίσεις για τους υπεύθυνους χάραξης πολιτικής. Το "Valuing Ecosystem Services in the European Context" εισάγει μεθόδους οικονομικής αποτίμησης για οικοσυστημικές υπηρεσίες, δίνοντας έμφαση στην ενσωμάτωση της αξίας του φυσικού κεφαλαίου στη λήψη αποφάσεων. Το επόμενο διερευνά τη διασύνδεση των διαφόρων μορφών κεφαλαίου, χρησιμοποιώντας τεχνικές οικονομικής αποτίμησης για να αναδείξει το ρόλο της πολιτιστικής κληρονομιάς στη βιώσιμη ανάπτυξη. Το τελευταίο δοκίμιο εξετάζει εμπειρικά τη σχέση μεταξύ των επιδόσεων του Περιβάλλοντος, της Κοινωνίας και της Διακυβέρνησης (ESG) και της οικονομικής επίδοσης, καταδεικνύοντας το διπλό πλεονέκτημα της συμμόρφωσης ESG για την εταιρική ευθύνη και την οικονομική επιτυχία. Η συνεισφορά της παρούσας διατριβής περιλαμβάνει καινοτόμες μεθοδολογικές προσεγγίσεις, εμπειρικά στοιχεία και προτάσεις πολιτικής που υποστηρίζουν τον βιώσιμο μετασχηματισμό της κοινωνίας, της οικονομίας και του περιβάλλοντος για τη διασφάλιση ενός μέλλοντος δίκαιου, ανθεκτικού και χωρίς αποκλεισμούς.